b'\n_START_ARTICLE_\nKlaip\xc4\x97dos j\xc5\xabr\xc5\xb3 uostas\n_START_SECTION_\nIstorija\n_START_PARAGRAPH_\nXIII a. viduryje pasta\xc4\x8dius Klaip\xc4\x97dos pil\xc4\xaf, \xc5\xa1alia pilies veik\xc4\x97 uostelis. Klaip\xc4\x97dos gyventojams 1475\xc2\xa0m. suteikus Kulmo teis\xc4\x97s privilegij\xc4\x85, gyventojai gal\xc4\x97jo verstis j\xc5\xabr\xc5\xb3 prekyba ir statyti laivus, suteiktas oficialus komercinio uosto statusas._NEWLINE_Uosto infrastrukt\xc5\xabra formavosi XVII\xe2\x80\x93XVIII a., kai prad\xc4\x97tas \xc5\xbeym\xc4\x97ti laivakelis, statytos prieplaukos, 1745\xc2\xa0m. prad\xc4\x97ta gilinti akvatorija, sutvirtintos Dan\xc4\x97s \xc5\xbeiotys, 1796\xc2\xa0m. \xc4\xaf\xc5\xbeiebtas \xc5\xa1vyturys, 1784\xe2\x80\x931791\xc2\xa0m. \xc4\xafrengtos balasto krantin\xc4\x97s. XIX a. viduryje s\xc4\x85siauris pagilintas iki 7\xc2\xa0m gylio._NEWLINE_XIX a. pabaigoje\xc2\xa0\xe2\x80\x93 XX a. prad\xc5\xbeioje buvo nuosmukis. 1919\xc2\xa0m. uostas pagal Versalio sutart\xc4\xaf atiteko Antant\xc4\x97s blokui, 1924\xc2\xa0m. uosto valdym\xc4\x85 per\xc4\x97m\xc4\x97 Direktorija. XX a. ketvirtojo de\xc5\xa1imtme\xc4\x8dio viduryje uostui teko apie 88,4\xc2\xa0% viso Lietuvos eksporto ir apie 65\xc2\xa0% importo. Lietuvos valstybei skiriant l\xc4\x97\xc5\xa1\xc5\xb3 uostui, padid\xc4\x97jo laivybos apimtys (1924\xc2\xa0m. \xc4\xaf uost\xc4\x85 \xc4\xafplauk\xc4\x97 694, 1938-aisiais\xc2\xa0\xe2\x80\x93 jau 1 544 laivai). Antrojo pasaulinio karo metu vokie\xc4\x8diams u\xc5\xbe\xc4\x97mus Klaip\xc4\x97d\xc4\x85, uosto veikla buvo sustabdyta, jis atstatytas tik po karo, o prie\xc5\xa1karinis apyvartos lygis atstatytas tik po 15 met\xc5\xb3._NEWLINE_1986\xc2\xa0m. prad\xc4\x97jo veikti tarptautinis traukini\xc5\xb3 keltas Klaip\xc4\x97da\xe2\x80\x93Mukranas su Pabaltijo gele\xc5\xbeinkelio formuojamais kroviniais naujai pastatytoje Draugyst\xc4\x97s gele\xc5\xbeinkelio stotyje._NEWLINE_2012 metais ekspertai teig\xc4\x97, jog uosto apyvarta laikui b\xc4\x97gant tur\xc4\x97t\xc5\xb3 did\xc4\x97ti, tod\xc4\x97l b\xc5\xabtina didinti jo galimybes. Svarbiais tr\xc5\xabkumais buvo nurodyti pernelyg siauras dviems laivams prasilenkti \xc4\xafplaukimo kanalas bei riboti gele\xc5\xbeinkelio paj\xc4\x97gumai. Kiekviena tuo metu uoste perkrauta tona krovinio Lietuvos \xc4\xafmon\xc4\x97ms u\xc5\xbedirbdavo apie 50 lit\xc5\xb3._NEWLINE_2015\xc2\xa0m. Klaip\xc4\x97dos valstybinio j\xc5\xabr\xc5\xb3 uosto direkcija pasira\xc5\xa1\xc4\x97 sutart\xc4\xaf su Austrijos kompanija \xe2\x80\x9eStrabag\xe2\x80\x9c d\xc4\x97l vidinio laivybos kanalo gilinimo 0,5 metru iki 15\xc2\xa0m gylio. Planuojama projekto vert\xc4\x97 \xe2\x88\x92 5,04 milijonai \xe2\x82\xac.'